אחרי שניצחה באירוויזיון 2018 וכבשה את אירופה, הגיעה האחת והיחידה נטע ברזילי לכיכר רבין בתל אביב למופע ניצחון גדול, שבו הופיעה מול קהל של רבבות בני אדם שהגיעו למקום. לפני שני הביצועים שלה, שהקפיצו את הרבבות לריקודים ספונטניים, הודתה נטע לקהל האדיר שתמך בה לכל אורך הדרך ולחברי המשלחת שהפכו, לדבריה, למשפחתה השנייה: "מה עשינו? מה קרה פה? אני אוהבת אתכם, אהובים שלי, הכול בזכותכם, תודה רבה. אתם מדהימים. יש לנו סיבה לשמוח, ואל תתנו לאף אחד לכבות אתכם. אף אחד לא יכבה אותנו. אני רוצה להודות למשלחת הישראלית שלחמה איתי ביחד שלושה חודשים. גם כשלא האמנתי, הם המשיכו לפמפם לי בראש שאנחנו זוכים, כי מחשבה יוצרת מציאות".



צפו בהופעתה של נטע - בווידאו שבראש הכתבה



את המופע הנחו כותב השיר דורון מדלי ושדר הרדיו אליקו, שהיה אחד מהשופטים הישראלים במהלך האירוויזיון. מלבד נטע הופיעו גם כוכבי האירוויזיון בעבר: אבי טולדנו, אורנה ומשה דץ, יזהר כהן וגלי עטרי. מיד לאחר האירוע התקיימה מסיבת ריקודים גדולה בהנחייתה של דלית רצ'שטר. כל חברי המשלחת עלו לבמה לפני הביצוע של נטע, התחבקו והודו לקהל. "זה שלנו!", צעק במאי השיר והתכנית "הכוכב הבא" יואב צפיר, לקול תשואות הקהל.



בתגובה לביקורות על ההחלטה לקיים אירוע חגיגי כזה בערב שבו נהרגו עשרות ונפצעו אלפי פלסטינים בגבול עזה, אמר במאי השיר, יואב צפיר, לוואלה! תרבות: "זאת המציאות הישראלית, האירועים לא תלויים בישראל, ישראל מגיבה לאירועים. זאת ישראל שלנו". גם דורון מדלי, שיצר את "Toy" לצד סתיו בגר והנחה את האירוע לצד השדר אליקו, התייחס לנושא על הבמה: "במדינת ישראל קורים גם דברים לא טובים. החלטנו שאנחנו לא מוותרים על הניצחון שלנו באירוויזיון".